Her får Julia (11) gratisbillett til Bieberkonserten
Kalde og frosne sto de med en plakat ved inngangen da Maichel Sundsbø (42) dukket opp med to billetter han ikke hadde bruk for. - Det er hyggelig å være litt julenisse, sier Sundsbø, som ga de to jentene billettene helt gratis. Jentene kastet seg rundt halsen på Sundsbø i pur belieber-glede etter overraskelsen. Tårene trillet da de takket ham for billettene, som er gull verdt for de mange Bieber-fans som ikke har fått billett til konserten. - Det er helt fantastisk! Han er helt super, vi trodde vi måtte betale minst 700 kroner for dem, jublet jentene.Torsdag holder tenåringsikonet Justin Bieber sin tredje og siste konsert for denne gang på Telenor Arena utenfor Oslo. Til sammen har 66.000 fans fått billett til konserten, men enda flere skulle nok ønsket at de hadde muligheten til å gå. Billettene ble solgt ut nærmest umiddelbart og håpefulle har dermed måttet stille seg opp utenfor arenaen og håpe at noen vil selge dem en. Beliebere og presse har også i dag samlet seg foran hotellet man tror Justin Bieber bor på, til tross for at ingenting er bekreftet. - Det har vært fullstendig kaos. Vaktene mistet kontrollen på beliebere, som delte seg i grupper. Noen forsvant ned i garasjen, noen løp over på broen og noen kom seg rundt bygget, mens vaktene løp etter. Nå er politiet også på stedet, sa VGs reporter Tanja Wibe-Lund, som så hysteriet på nært hold torsdag formiddag.
Å stå utenfor Telenor Arena og vente på fremmede med billetter til overs, var siste sjanse for Julia Vister (11) og Malin Siem (11) til å få se Justin Bieber.